TARYBOS SPRENDIMAS
2007 m. birželio 7 d.
įgaliojantis valstybes nares Europos bendrijos interesų labui ratifikuoti Tarptautinės darbo organizacijos 2006 m. darbo jūroje konvenciją
(2007/431/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 42 straipsnį kartu su 300 straipsnio 2 dalies pirmos pastraipos pirmu sakiniu ir 300 straipsnio 3 dalies pirma pastraipa,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Tarptautinės darbo organizacijos 2006 m. Darbo jūroje konvencija (toliau atitinkamai - „TDO“ ir „Konvencija“) buvo priimta 2006 m. vasario 7 d. Ženevoje vykusioje TDO Tarptautinės darbo konferencijos sesijoje, skirtoje jūrų klausimams.
(2)
Konvencija yra didelis įnašas tarptautiniu lygiu į laivybos sektorių, kuria skatinamos tinkamos jūrininkų gyvenimo ir darbo sąlygos ir teisingesnės konkurencijos sąlygos operatoriams ir laivų savininkams, todėl reikėtų kuo greičiau pradėti taikyti jos nuostatas.
(3)
Konvencija nustatant minimalius darbo standartus kuriamas pagrindas darbo jūroje kodeksui.
(4)
Bendrija siekia jūrų pramonėje nustatyti vienodas sąlygas.
(5)
TDO konstitucijos 19 straipsnio aštuntoje pastraipoje nustatoma, kad „jokia konvencija arba rekomendacija, priimta konferencijoje, ar bet kurios narės ratifikuota konvencija neturi poveikio jokiam įstatymui, sprendimui, įprastai praktikai ar susitarimui, kuriais atitinkamiems darbuotojams užtikrinamos palankesnės nei numatyta konvencijoje arba rekomendacijoje sąlygos“.
(6)
Kai kurios Konvencijos nuostatos priklauso išimtinei Bendrijos kompetencijai socialinės apsaugos sistemų koordinavimo srityje.
(7)
Bendrija negali ratifikuoti Konvencijos, nes tik valstybės gali būti jos šalimis.
(8)
Todėl Taryba turėtų įgalioti valstybes nares, kurioms yra taikomos Bendrijos taisyklės dėl socialinės apsaugos sistemų koordinavimo, grindžiamos Sutarties 42 straipsniu, ratifikuoti Konvenciją Bendrijos interesų labui pagal šiame sprendime nustatytas sąlygas,
PRIĖMĖ ŠĮ SPRENDIMĄ:
1 straipsnis
Valstybės narės yra įgaliojamos ratifikuoti Tarptautinės darbo organizacijos 2006 m. Darbo jūroje konvencijos, priimtos 2006 m. vasario 7 d., Bendrijos kompetencijai priklausančias dalis.
2 straipsnis
Valstybės narės turėtų dėti pastangas imtis būtinų veiksmų, kad jų ratifikavimo dokumentai kuo greičiau, pageidautina iki 2010 m. gruodžio 31 d., būtų deponuoti Konvencijos Tarptautinio darbo biuro generaliniam direktoriui. Taryba iki 2010 m. sausio mėn. peržiūrės pažangą, pasiektą ratifikuojant konvenciją.
3 straipsnis
Šis sprendimas skirtas valstybėms narėms pagal Europos bendrijos steigimo sutartį.
Priimta Liuksemburge, 2007 m. birželio 7 d.